# BENDRADARBIAVIMO SUTARTIS Nr. \_\_\_\_\_

2024 m.

Gargždai

**Viešoji įstaiga Inovacijų agentūra**, juridinio asmens kodas 125447177, registracijos adresas Juozo Balčikonio g. 3, LT-08247 Vilnius, atstovaujama generalinės direktorės Romualdos Stragienės, veikiančios pagal įstaigos įstatus (toliau – **Inovacijų agentūra**),

Ir

**Klaipėdos rajono savivaldybė**, atstovaujama Administracijos direktoriaus Sigito Karbausko, veikiančio pagal Klaipėdos rajono savivaldybės tarybos 2024-03-28 sprendimą Nr. T11- „Dėl pritarimo bendradarbiavimo sutarties su viešąja įstaiga Inovacijų agentūra pasirašymui“ (toliau – **Savivaldybė**),

toliau kiekviena atskirai vadinama Šalimi, o abi kartu – Šalimis, siekdamos abipusiškai naudingo bendradarbiavimo, sudarė šią bendradarbiavimo sutartį (toliau – Sutartis):

1. **SUTARTYJE VARTOJAMOS SĄVOKOS**
   1. **BC „Spiečius“** – aktyvaus verslo erdvė regione, konsultavimo, mokymo ir informavimo centras nukreiptas į ketinančius (planuojančius) pradėti, pradedančiuosius ir besivystančius verslus, skatinantis spartesnį verslų augimą, užtikrinant jaunų verslų išgyvenamumą ir plėtrą.
   2. **BC narys** – fizinis asmuo, veikiantis individualios veiklos pagrindu (verslininkas) ar juridinis asmuo (smulkiojo ar vidutinio verslo atstovas), ir veiklą vykdantis ne ilgiau nei 5 metus, arba fizinis asmuo iki 30 m. (ne verslininkas), turintis verslo idėją ir siekiantis ją realizuoti, su kuriuo yra pasirašoma BC paslaugų teikimo sutartis.
   3. **BC „Spiečius“ paslaugų paketas** – paslaugos smulkiojo ir vidutinio verslo atstovams, apimančios BC narių konsultacijas verslo pradžios ir plėtros klausimais, mentorystės programą, verslo įgūdžių mokymus (akceleravimo programa ir kt.), informacinius renginius (tokius kaip verslo bendruomenės telkimo renginius, seminarus verslui aktualiomis temomis, kontaktinius renginius ir kt.), nemokamos kompiuterizuotos darbo vietos suteikimą, kitas verslo skatinimo ir plėtros iniciatyvas.
2. **SUTARTIES OBJEKTAS**
   1. Šalys susitaria, kad Inovacijų agentūra savo lėšomis teiks BC „Spiečius“ paslaugų paketą smulkaus ir vidutinio verslo atstovams panaudos pagrindais jai neatlygintinai perduotose Patalpose. Savivaldybė užtikrina, kad tokios Patalpos Inovacijų agentūrai bus suteiktos.
   2. Patalpos perduodamos pasirašant materialiojo turto panaudos sutartį.
   3. Šalys taip pat susitaria, kad pasibaigus Sutartyje ir/ar Panaudos sutartyje nustatytam Patalpų panaudos terminui, Inovacijų agentūra perduos (grąžins) Patalpas Panaudos sutartyje nustatyta tvarka.
3. **ŠALIŲ ĮSIPAREIGOJIMAI**
   1. Inovacijų agentūra įsipareigoja:
      1. vystyti BC „Spiečius“, suteikiant intelektualiuosius ir žmogiškuosius resursus, būtinus planuojamų veiklų įgyvendinimui;
      2. papildomai teikti pagalbą sparčiai augančioms ir/arba turinčioms eksporto potencialą ir/arba eksportuojančioms įmonėms, siekiant didinti konkurencingumą tarptautiniu lygmeniu bei didinti vadovų ir eksporto vadovų kompetencijas;
      3. ne vėliau kaip prieš 14 kalendorinių dienų informuoti apie reikiamų patalpų renginiams (kai dalyvių skaičius iki 40) poreikį ir suderinti abiem šalims tinkamą datą;
      4. ne vėliau kaip prieš 30 kalendorinių dienų informuoti apie reikiamų patalpų renginiams (kai dalyvių skaičius didesnis nei 40) poreikį ir suderinti abiem šalims tinkamą datą;
      5. bendradarbiauti organizuojant bendras verslumo skatinimo Klaipėdos rajone veiklas;
      6. viešinant BC „Spiečius“ paslaugų paketo veiklas, įgyvendinamas Savivaldybės perduotose patalpose Gargžduose, partnerių dalyje naudoti Savivaldybės logotipą.
   2. Savivaldybė įsipareigoja:
      1. panaudos pagrindais perduoti laikinai valdyti ir naudoti Inovacijų agentūrai 69,16 m2 ploto įrengtas ir bendradarbystės centro veiklai pritaikytas negyvenamąsias patalpas (be baldų ir biuro įrangos) BC „Spiečius“ veiklai vykdyti;
      2. sudaryti sąlygas BC „Spiečius“ nariams naudotis panaudos pagrindais suteiktomis patalpomis 24 val. per parą, 7 dienas per savaitę;
      3. pagal galimybes (esant poreikiui talpinti daugiau renginio dalyvių) suderinus su Savivaldybe pagal Sutartyje 3.1.3. ir 3.1.4. punktuose numatytas sąlygas, suteikti administracinius resursus (erdvę renginiams), būtinus BC „Spiečius“ planuojamų veiklų įgyvendinimui;
      4. bendradarbiauti organizuojant ir įgyvendinant BC „Spiečius“ paslaugų paketą;
      5. prisidėti viešinant BC „Spiečius“ įgyvendinamas veiklas.
4. **SUTARTIES GALIOJIMAS, KEITIMAS, NUTRAUKIMAS**
   1. Bendradarbiavimo sutartis įsigalioja nuo pasirašymo dienos ir galioja iki 2029 m. balandžio 1 d.
   2. Sutartis gali būti nutraukiama bet kurios Šalies iniciatyva atsiradus nenumatytoms, nuo Šalių valios nepriklausančioms aplinkybėms *(pvz., pasibaigus Inovacijų agentūros, kaip juridinio asmens įgaliojimams, pasikeitus Inovacijos agentūros veiklos strategijai, nepatvirtinus Inovacijų agentūros biudžeto bendradarbystės centro „Spiečius“ veiklų vystymui ir kt.),* įspėjus kitą Šalį raštu prieš 30 dienų iki numatomo sutarties nutraukimo termino.
   3. Sutartis gali būti pakeista ir papildyta abiejų Šalių raštišku sutarimu.
5. **BAIGIAMOSIOS NUOSTATOS**
   1. Bendradarbiavimo sutartis sudaryta lietuvių kalba dviem egzemplioriais, turinčiais vienodą juridinę galią, po vieną kiekvienai Šaliai.

**6. ŠALIŲ REKVIZITAI**

|  |  |
| --- | --- |
| **Viešoji įstaiga Inovacijų agentūra**  Kodas 125447177,  Juozo Balčikonio g. 3, LT-08247 Vilnius,  Tel. 8 (5) 249 90 83  El. paštas info@inovacijuagentura.lt  Direktorė  \_\_\_\_\_\_\_\_\_\_\_\_\_\_\_\_\_  Romualda Stragienė | **Klaipėdos rajono savivaldybė**  Kodas 188773688  Klaipėdos g. 2 LT-96130 Gargždai,  Tel. (8 46) 21 11 16  El. paštas savivaldybe@klaipedos-r.lt,  Administracijos direktorius  \_\_\_\_\_\_\_\_\_\_\_\_\_\_\_\_\_  Sigitas Karbauskas |